《题田家娶妇图》
明代·程敏政

径草如烟柳如幕，日上茅檐鼓声作。
田翁遣女不出村，东舍西邻隔墟落。
新妇驾牛儿跨驴，家人后拥翁前驱。
儿家举酒拦道劝，舅甥几世同桑榆。
耳边阿{弥女}私属父，肩上娇婴肯离祖。
欢声一路到柴关，野伶山歌《柘枝》舞。
两门仿佛朱与陈，乡仪简古民风淳。
华筵肆设竞珠翠，想见纷纷京洛尘。
妇馌男耕罢征戍，安得移家个中住。
长因击节颂年丰，不作催租打门句。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。